**INFORMATĪVAIS ZIŅOJUMS**

**Par kompetenču sadalījumu, ieviešot cigarešu samazināta degšanas potenciāla** **prasības**

# 1.Ievads

Lai nodrošinātu, ka Eiropas Kopienu tirgū patērētājiem pieejamas tikai drošas preces, 2001. gada 3.decembrī tika pieņemta Eiropas Parlamenta un Padomes Direktīva 2001/95/EK par produktu vispārēju drošību (turpmāk – Direktīva 2001/95/EK). Minētās direktīvas prasības Latvijas tiesību aktos pārņemtas Preču un pakalpojumu drošuma likumā.

2008.gadā 25. martā Eiropas Komisija izdeva Komisijas Lēmumu Nr.2008/264/EK par ugunsdrošības prasībām, kas atbilstoši Eiropas Parlamenta un Padomes Direktīvai 2001/95/EK jāizpilda ar Eiropas standartiem attiecībā uz cigaretēm, tādejādi dodot mandātu Eiropas Standartizācijas komitejai izstrādāt standartu samazinātas degšanas spējas cigaretēm ar mērķi ierobežot cigarešu izraisītu ugunsgrēku un tajos cietušo un bojā gājušo skaitu, kā arī materiālos zaudējumus. Eiropas Standartizācijas Komiteja (CEN) darbu pie standartu izstrādes pabeidza 2010. gada 17.novembrī, pieņemot standartu EN 16156 "Cigaretes – Uzliesmošanas riska novērtējums - Drošības prasības" un standartu EN ISO 12863:2010 "Standarttestēšanas metode cigarešu izraisītas aizdegšanās novērtēšanai", kas nosaka prasības par cigarešu degšanas spējas samazināšanu un tās testēšanas metodi. Minētie standarti adaptēti Latvijas nacionālo standartu statusā (attiecīgi LVS EN 16156:2011 un LVS EN ISO 12863:2011). Eiropas Komisija 2011.gada 9.augustā pieņēma lēmumu Nr. 2011/496/ES „Par standarta EN 16156:2010 “Cigaretes. Aizdegšanās iespējas novērtējums. Drošības prasības” un standarta EN ISO 12863:2010 “Cigarešu aizdegšanās iespējas novērtēšanas standarta testa metode” atbilstību Eiropas Parlamenta un Padomes Direktīvas 2001/95/EK vispārējām drošības prasībām un atsauču uz standartu EN 16156:2010 “Cigaretes. Aizdegšanās iespējas novērtējums. Drošības prasības” un standartu EN ISO 12863:2010 “Cigarešu aizdegšanās iespējas novērtēšanas standarta testa metode” publicēšanu *Eiropas Savienības Oficiālajā Vēstnesī”*, kas paredz atsauču uz minētajiem standartiem publicēšanu Eiropas Savienības Oficiālā Vēstneša C daļā 2011.gada 17.novembrī.

Atbilstoši Eiropas Komisijas un nozares uzņēmumu panāktajai vienošanai, periods no standarta EN 16156 pieņemšanas 2010.gada 17.novembrī līdz atsauces uz standartu publicēšanai Eiropas Savienības Oficiālajā Vēstnesī 2011.gada 17.novembrī ir uzskatāms par pārejas periodu cigarešu ražotājiem, izplatītājiem un tirgotājiem, lai pārkārtotu ražošanu jaunajām prasībām, realizētu vai apmainītu esošos cigarešu krājumus un veiktu citus pasākumus, kas nepieciešami, lai nodrošinātu cigarešu atbilstību samazinātas degšanas prasībām un vienlaicīgi arī citām spēkā esošajām prasībām attiecībā uz to sastāvu.

Ņemot vērā, ka vismaz trešdaļa ugunsgrēkos bojā gājušo Latvijā dzīvību zaudēja ugunsgrēkos, ko izraisījis nenodzēsts izsmēķis, paredzams, ka jaunā veida cigarešu ieviešana Latvijā nenovērsīs visus ugunsgrēkus, taču ievērojami samazinās to ugunsgrēku skaitu, kurus izraisa gruzdošas cigaretes. Samazinātas degšanas potenciāla cigaretes[[1]](#footnote-1) jau ir ieviestas gandrīz visos Amerikas Savienoto Valstu štatos (atsevišķos štatos prasība stāsies spēkā 2012.gadā), Kanādā (no 2005.gada), Austrālijā (no 2010.gada marta), kā arī Somijā (no 2010.gada 1.aprīļa).

Ņemot vērā minēto, nepieciešams noteikt atbildīgo iestādi, kas veiks cigarešu samazinātas degšanas prasību izpildes uzraudzību Latvijas tirgū. Ekonomikas ministrija ir aktualizējusi šo jautājumu un ierosinājusi diskusijas par atbildīgās iestādes noteikšanu dažāda līmeņa darba grupās un komisijās (Tirgus uzraudzības padomes 2010.gada 22.decembra sēdē (protokols Nr.11, 3.2.apakšpunkts) un Smēķēšanas ierobežošanas valsts komisijas 2011.gada 11.maija sēdē (protokols Nr.1, 4.punkts)), kā arī lūgusi par tabakas izstrādājumu aprites jomas politikas veidošanu un uzraudzību atbildīgajām iestādēm sniegt rakstiskus viedokļus. Tāpat Ekonomikas ministrijā tika organizēta atsevišķa tikšanās ar Veselības ministrijas un Valsts ieņēmumu dienesta pārstāvjiem 2011.gada 21.martā.

Smēķēšanas ierobežošanas valsts komisijas 2011.gada 11.maija sēdē tika panākta vienošanās, ka cigarešu kvalitātes un drošības prasību uzraudzība un kontrole ir jāveic vienai institūcijai.

Ņemot vērā, ka atbilstoši likuma „Par Valsts ieņēmumu dienestu” 11.panta pirmajai daļai preču un citu priekšmetu muitas kontrole, to aplikšana ar muitas nodokli un muitas nodevām, muitas nodokļa un muitas nodevu iekasēšana un muitas kontroles noformēšana, kā arī valsts ekonomiskās robežas aizsardzība, ir tikai muitas lieta, cigarešu samazinātas degšanas potenciāla kontrole uz valsts robežas attiecībā uz cigarešu importu ir Valsts ieņēmumu dienesta Muitas pārvaldes kompetencē. **Līdz ar to risināms ir tikai jautājums par cigarešu samazinātas degšanas prasību ievērošanu Latvijas iekšējā tirgū.**

Ekonomikas ministrijā saņemts arī Eiropas Komisijas oficiāls viedoklis, kurā norādīts, ka jaunās prasības piemērojamas arī tām cigaretēm, kas atsauču uz standartiem publicēšanas brīdī atradīsies tirgū, ņemot vērā Direktīvā 2001/95/EK noteikto pienākumu nodrošināt, ka tirgū ievietotās vai citādi patērētājiem piegādātas vai pieejamās preces ir drošas.

# 2. Kompetenču sadali regulējošie normatīvie akti un kompetentās iestādes noteikšana

Saskaņā ar iepriekš minēto Eiropas Komisijas Lēmumu Nr. 2011/496/ES, atsauces uz standartiem EN 16156 un EN ISO 12863:2010 tiek publicētas Eiropas Savienības Oficiālajā Vēstnesī saskaņā ar Direktīvā 2001/95/EK, kuras prasības Latvijā pārņemtas Preču un pakalpojumu drošuma likumā, noteikto procedūru.

Saskaņā ar Preču un pakalpojumu drošuma likuma 10.panta pirmo daļu *šā likuma ievērošanu uzrauga un kontrolē Patērētāju tiesību aizsardzības centrs un citas valsts uzraudzības un kontroles iestādes, kuru kompetencē ir noteiktu preču vai pakalpojumu tirgus uzraudzība un kontrole (turpmāk — tirgus uzraudzības iestāde), kā arī muitas iestādes un Pārtikas un veterinārais dienests savas kompetences ietvaros*. No minētās normas secināms, ka preču un pakalpojumu drošuma kontroli realizē tirgus uzraudzības iestādes, muitas iestādes un Pārtikas un veterinārais dienests atbilstoši savai kompetences jomai.

Prasības tabakas izstrādājumu realizācijai un atbilstības novērtēšanai šobrīd nosaka likuma „Par tabakas izstrādājumu realizācijas, reklāmas un lietošanas ierobežošanu” 5. un 5.1 pants. Minētā likuma 5.pants cita starpā nosaka aizliegumu:

1) ražot, realizēt un izlaist brīvam apgrozījumam (importēt) cigaretes, kurās nikotīna daudzums pārsniedz 1 miligramu vienā cigaretē (šis daudzums noteikts atbilstoši standarta LVS ISO 10315:2007 “Cigaretes. Nikotīna satura noteikšana dūmu kondensātos. Gāzhromatogrāfiskā metode” prasībām attiecībā uz nikotīnu);

2) ražot, realizēt un importēt cigaretes, kurās tabakas darvas daudzums pārsniedz 10 miligramus vienā cigaretē (šis daudzums noteikts atbilstoši standarta LVS ISO 4387:2003 "Cigaretes — Metodes, kā, izmantojot parastu analītisko smēķ­aparātu, noteikt dūmu cieto daļiņu kopējo masu pirms un pēc atūdeņošanas un denikotinēšanas" prasībām attiecībā uz tabakas darvu);

3) ražot, realizēt un importēt cigaretes, kuru dūmos oglekļa monoksīds pārsniedz 10 miligramus uz vienu cigareti (šis daudzums noteikts atbilstoši standarta LVS ISO 8454:2008 “Cigaretes. Tvana gāzes satura noteikšana cigarešu dūmu gāzveida fāzē. NDIR metode” prasībām attiecībā uz oglekļa monoksīdu);

4) realizēt cigaretes, ja par attiecīgo cigarešu partiju šā likuma 5.1 panta otrajā daļā minētās vai Eiropas Komisijas sarakstā iekļautās Eiropas Savienības dalībvalstu kompetentās laboratorijas nav iesniegušas testēšanas pārskatu.

Atbilstoši likuma „Par tabakas izstrādājumu realizācijas, reklāmas un lietošanas ierobežošanu” 14.1 pantam tabakas izstrādājumu tirgus uzraudzību un kvalitātes kontroli veic Valsts ieņēmumu dienests, tādēļ tas ir uzskatāms par tirgus uzraudzības iestādi arī tabakas izstrādājumu jomā atbilstoši Preču un pakalpojumu drošuma likuma 10.panta pirmajai daļai, tai skaitā par atbildīgo uzraudzības iestādi cigarešu samazinātas degšanas prasību ievērošanas uzraudzības nodrošināšanai.

Atbilstoši likuma „Par valsts ieņēmumu dienestu” 2.panta 7.punktam viens no Valsts ieņēmumu dienesta uzdevumiem ir nodrošināt akcīzes preču apriti reglamentējošu normatīvo aktu izpildi[[2]](#footnote-2). Tāpat saskaņā ar minētā likuma 16.3 pantuValsts ieņēmumu dienesta uzdevumi akcīzes preču aprites, nodrošinājuma un uzraudzības jomā ietver kontroles pasākumu akcīzes preču aprites jomā organizēšanu un veikšanu, akcīzes preču aprites noteikumu pārkāpumu izskatīšanu un normatīvajos aktos paredzēto sankciju piemērošanu, akcīzes nodokļa marku izsniegšanas nodrošināšanu un to aprites uzraudzību, kā arī citos likumos un normatīvajos aktos noteikto uzdevumu veikšanu.

**Ņemot vērā augstāk minēto, secināms, ka Valsts ieņēmumu dienests ir tirgus uzraudzības un kontroles iestāde tabakas izstrādājumu jomā Preču un pakalpojumu drošuma likuma 10.panta pirmās daļas izpratnē ar nepieciešamajām pilnvarām un funkcijām cigarešu samazinātas degšanas potenciāla prasību uzraudzībai un kontrolei Latvijas tirgū**. Turklāt Valsts ieņēmumu dienests šobrīd ir vienīgā valsts iestāde, kas veic tabakas izstrādājumu atbilstības novērtēšanu un tirgus uzraudzību saskaņā ar likuma "Par tabakas izstrādājumu ražošanas, realizācijas, reklāmas un smēķēšanas ierobežošanu" 14.1 pantu, tai skaitāne retāk kā reizi gadā pārbaudot nikotīna, tabakas darvas un oglekļa monoksīda daudzumu katra tirdzniecības nosaukuma cigaretēs.

Izskatot jautājumu par cigarešu samazinātas degšanas prasību uzraudzību Smēķēšanas ierobežošanas valsts komisijas 2011.gada 11.maija sēdē (protokols Nr.1, 4.punkts), tika panākta vienošanās, ka cigarešu kvalitātes un drošības prasību uzraudzība un kontrole ir jāveic vienai institūcijai. **Valsts ieņēmumu dienestam veicot cigarešu samazinātas degšanas prasību uzraudzību, tiktu nodrošināts, ka cigarešu tirgus uzraudzībā netiktu dublētas valsts iestāžu funkcijas, kā arī samazināts iespējamais slogs uzņēmējiem, jo cigarešu atbilstības pārbaude notiktu kopā ar cigarešu kvalitātes prasību pārbaudi.**

Ekonomikas ministrija ir izpētījusi arī atsevišķu citu Eiropas Savienības dalībvalstu praksi cigarešu samazinātas degšanas prasību uzraudzībā. Piemēram, Itālijā, cigarešu samazinātas degšanas prasību uzraudzības izpildi nodrošinās Ekonomikas un finanšu ministrijas pakļautībā esošais Akcīzes ģenerāldirektorāts, kas ir Valsts ieņēmumu dienesta Akcīzes pārvaldei līdzīga iestāde. Arī Somijā un Nīderlandē jaunā standarta prasību uzraudzību veiks iestādes, kas jau šobrīd ir atbildīgas par Eiropas Parlamenta un Padomes 2001.gada 5.jūnija direktīvas [2001/37/EK](http://eur-lex.europa.eu/LexUriServ/LexUriServ.do?uri=CONSLEG:2001L0037:20090807:LV:HTML) par dalībvalstu normatīvo un administratīvo aktu tuvināšanu attiecībā uz tabakas izstrādājumu ražošanu, noformēšanu un pārdošanu un attiecīgi arī cigarešu kvalitātes prasību uzraudzību, ko šobrīd Latvijā veic Valsts ieņēmumu dienests. Līdzīgu pieeju plāno izmantot arī Norvēģijā, kur šobrīd notiek diskusijas par to, ka šo prasību uzraudzība nododama Veselības pārvaldei, kas šobrīd veic citas direktīvā [2001/37/EK](http://eur-lex.europa.eu/LexUriServ/LexUriServ.do?uri=CONSLEG:2001L0037:20090807:LV:HTML) paredzētās funkcijas.

# 3. Prasību īstenošanas nosacījumi

Atbilstoši likuma „Par Valsts ieņēmumu dienestu” 16.4 panta 3.punktamValsts ieņēmumu dienesta ierēdņiem, pildot dienesta pienākumus akcīzes preču aprites, nodrošinājuma un uzraudzības jomā, ir tiesības veikt akcīzes preču pārbaudes (ekspertīzes), kā arī nodot izņemtās akcīzes preces pārbaudei (ekspertīzei) un saņemt atzinumu par to atbilstību normatīvo aktu prasībām.

Ņemot vērā minēto, secināms, ka **Valsts ieņēmumu dienesta darbību reglamentējošie tiesību akti paredz tiesības veikt arī cigarešu samazinātas degšanas prasību pārbaudes**, tai skaitā nododot cigaretes ekspertīzei un saņemot atzinumu par to atbilstību normatīvo aktu prasībām.

Šobrīd atbilstoši likuma "Par tabakas izstrādājumu ražošanas, realizācijas, reklāmas un smēķēšanas ierobežošanu" 14.1 panta trešajai daļai izdevumus, kas saistīti ar cigarešu paraugu atlasi un testēšanu, sedz ražotājs vai komersants, kurš ievedis tabakas izstrādājumus realizācijai Latvijā.

Direktīvas 2001/95/EK 6.pants nosaka, ka dalībvalstīm ir jānodrošina, ka ražotāji un izplatītāji pilda savus pienākumus saskaņā ar šo direktīvu tā, lai tirgū laistie produkti būtu droši. Tāpat pants paredz, ka dalībvalstis izveido vai izvēlas iestādes, kuru kompetencē ietilpst pārraudzīt produktu atbilstību vispārējās drošības prasībām, kā arī piešķir šīm iestādēm vajadzīgās pilnvaras, lai tās veiktu attiecīgus pasākumus saskaņā ar šo direktīvu. Tāpat arī saskaņā ar Preču un pakalpojumu drošuma likuma, kurā pārņemtās direktīvas 2001/95/EK prasības, 12.panta pirmo daļu tirgus uzraudzības iestādes kontrolē preču un pakalpojumu atbilstību šā likuma prasībām saskaņā ar regulāri atjaunotām uzraudzības un kontroles programmām, kā arī tad, ja ir aizdomas par preces vai pakalpojuma neatbilstību drošuma prasībām vai ir saņemta sūdzība. Ņemot vērā tiesību aktu dalībvalstīm uzliktos pienākumus preču drošuma prasību uzraudzībā, testēšanas izdevumu segšana par nozares līdzekļiem nav atbilstoša šī brīža pieņemtajai praksei, ko nosaka Direktīva 2001/95/EK un Preču un pakalpojumu drošuma likums.

Jāņem vērā, ka **Preču un pakalpojumu drošuma likuma 12.pants šobrīd paredz tirgus uzraudzības iestādes tiesības kontrolēt un uzraudzīt tirgū piedāvājamo preču un pakalpojumu atbilstību drošuma prasībām, pieprasīt un bez maksas saņemt informāciju, kas nepieciešama preču un pakalpojumu drošuma novērtēšanai vai attiecīgās iestādes funkciju izpildei, kā arī pieprasīt un bez maksas saņemt preču paraugus un organizēt preces vai pakalpojuma laboratorisku vai cita veida ekspertīzi, lai noteiktu preces vai pakalpojuma atbilstību drošuma prasībām**. Tāpat saskaņā ar 15.panta pirmo daļu, izdevumus par preces vai pakalpojuma laboratorisku vai cita veida ekspertīzi sedz tirgus uzraudzības iestāde. Saskaņā ar 15.panta otro daļu, izdevumus par ekspertīzi atlīdzina ražotājs, pakalpojuma sniedzējs vai šā panta 2.1 daļā minētajā gadījumā - izplatītājs, kurš pirmais laidis apgrozībā tādu preci vai lietu, kas neatbilst drošuma prasībām, ja konstatēts, ka prece vai pakalpojums neatbilst drošuma prasībām. Minētā kārtība šobrīd attiecas uz visām tirgus uzraudzības iestādēm, kas atbilstoši likuma 10.pantam kontrolē preču un pakalpojumu atbilstību likuma prasībām. Attiecīgi arī Valsts ieņēmumu dienestam cigarešu samazinātas degšanas prasību ievērošanas uzraudzību būs jāveic atbilstoši Preču un pakalpojumu drošuma likumā paredzētajai kārtībai.

Ņemot vērā, ka nav paredzēts ieviest samazinātas degšanas cigarešu marķēšanu ar īpašu marķējumu, kas nodrošinātu to atpazīstamību, lai pārbaudītu cigarešu atbilstību samazinātas degšanas prasībām, uzraudzības iestāde var izmantot cigarešu testēšanu. Cigarešu samazinātas degšanas prasību testēšanu Latvijā veiks SIA „Latvijas sertifikācijas centrs”, kas ir saņēmis un uzstādījis testēšanai nepieciešamās iekārtas un materiālus un ir gatavs veikt cigarešu samazinātas degšanas prasību testēšanu. Pēc SIA „Latvijas sertifikācijas centrs” aprēķiniem viena parauga (40 cigaretes) testēšana izmaksās 198,02 LVL (162,31 LVL + PVN), kas šobrīd ir zemākās zināmās testēšanas izmaksas pārbaužu veikšanai Eiropas Savienības valstu laboratorijās.

Šobrīd ir pieejama informācija tikai par vienu alternatīvu testēšanas laboratoriju Lielbritānijā (*Arista Laboratories Europe*), kas jau veic cigarešu samazinātas degšanas pārbaudes un pēc kuras sniegtās informācijas viena parauga testēšana šajā laboratorijā izmaksā 269,88 GBP jeb aptuveni 218 LVL. Testēšanu plāno veikt arī Slovēnijas Nacionālais sabiedrības veselības institūts, kura testēšanas izmaksas pagaidām nav zināmas. Ekonomikas ministrijas rīcībā nav informācijas par citām Eiropas Savienības valstīs pieejamajām testēšanas laboratorijām un to testēšanas izmaksām. Tāpat jāņem vērā, ka izmantojot citu valstu testēšanas laboratorijas, pie testēšanas izdevumiem pieskaitāmi arī izdevumi cigarešu paraugu nosūtīšanai un ekspertīzes slēdziena saņemšanai.

Lai nodrošinātu cigarešu samazinātas degšanas prasību uzraudzību, **Valsts ieņēmumu dienestam nepieciešams paredzēt papildus līdzekļus no valsts budžeta vismaz 50 cigarešu paraugu testēšanai gadā**. Ņemot vērā SIA „Latvijas sertifikācijas centrs” sniegto informāciju par testēšanas izmaksām, izmaksas 50 cigarešu paraugu testēšanai sastādīs vismaz 9901 LVL gadā.

# 4. Risinājums

Ņemot vērā iepriekš minēto, Ekonomikas ministrija ierosina Ministru kabinetam noteikt, ka **prasību īstenošana importa uzraudzības jomā, kā arī iekšējā tirgus uzraudzības jomā ir Valsts ieņēmumu dienesta kompetencē** atbilstoši Preču un pakalpojumu drošuma likuma 10.panta pirmajā daļā noteiktajam. Iepriekš minētā lēmuma pieņemšana nodrošinās, ka tabakas izstrādājumu aprites uzraudzībā netiks dublētas valsts iestāžu funkcijas, kā arī tiks samazināts iespējamais administratīvais slogs uzņēmējiem, izmantojot efektīvu un preventīvu uzraudzības sistēmu, kas novērš prasībām neatbilstošas preces nonākšanu pie patērētāja.

Atbilstoši Ministru kabineta komitejas š.g. 5.septembra sēdē (protokols Nr.35, 3.§) nolemtajam, lai nostiprinātu Valsts ieņēmuma dienesta kompetenci cigarešu drošuma prasību uzraudzībā, Ekonomikas ministrija izstrādāja un izsludināja likumprojektus „Grozījumi likumā „Par tabakas izstrādājumu realizācijas, reklāmas un lietošanas ierobežošanu (VSS-1099) un „Grozījums Latvijas Administratīvo pārkāpumu kodeksā” (VSS-1098), tomēr par minētajiem likumprojektiem neizdevās panākt vienošanos ar Tieslietu ministriju un nozares pārstāvjiem (Latvijas Darba devēju konfederāciju un Tabakas izstrādājumu ražotāju nacionālo asociāciju.

Ņemot vērā radušos situāciju, kā arī šī informatīvā ziņojuma 2. un 3.sadaļā secināto, ka:

1. Valsts ieņēmumu dienests ir tirgus uzraudzības un kontroles iestāde tabakas izstrādājumu jomā Preču un pakalpojumu drošuma likuma 10.panta pirmās daļas izpratnē ar nepieciešamajām pilnvarām un funkcijām cigarešu samazinātas degšanas potenciāla prasību uzraudzībai un kontrolei Latvijas tirgū. Valsts ieņēmumu dienesta darbību reglamentējošie tiesību akti jau paredz tiesības veikt cigarešu samazinātas degšanas prasību kontroli, tai skaitā nodot cigaretes ekspertīzei un saņemt atzinumu par to atbilstību normatīvo aktu prasībām;
2. Preču un pakalpojumu drošuma likuma 12.pants šobrīd paredz tirgus uzraudzības iestādes tiesības kontrolēt un uzraudzīt tirgū piedāvājamo preču un pakalpojumu atbilstību drošuma prasībām, pieprasīt un bez maksas saņemt informāciju, kas nepieciešama preču un pakalpojumu drošuma novērtēšanai vai attiecīgās iestādes funkciju izpildei, kā arī pieprasīt un bez maksas saņemt preču paraugus un organizēt preces vai pakalpojuma laboratorisku vai cita veida ekspertīzi, lai noteiktu preces vai pakalpojuma atbilstību drošuma prasībām;

**papildus grozījumi normatīvajos aktos cigarešu samazinātas degšanas prasību ieviešanai un uzraudzībai nav nepieciešami.** Līdz ar to Ekonomikas ministrija neturpinās minēto tiesību aktu projektu (VSS-1098 un VSS-1099) tālāku virzību.

Kā norādīts informatīvā ziņojuma 3.sadaļā, lai nodrošinātu cigarešu samazinātas degšanas prasību nepārtrauktu uzraudzību, **Valsts ieņēmumu dienestam nepieciešams paredzēt papildus līdzekļus no valsts budžeta vismaz 50 cigarešu paraugu testēšanai gadā sākot no 2012.gada**. Ņemot vērā SIA „Latvijas sertifikācijas centrs” sniegto informāciju par testēšanas izmaksām, izmaksas 50 cigarešu paraugu testēšanai sastādīs vismaz 9901 LVL gadā.

Papildus cigarešu testēšanas izdevumiem, ņemot vērā Valsts ieņēmumu dienesta kā cigarešu samazinātas degšanas prasību izpildi uzraugošās iestādes vēlmi uzraudzības darbā izmantot standartus latviešu valodā, nepieciešams paredzēt **tulkošanas izdevumus vismaz 160 LVL apmērā standartu LVS EN 16156:2011 un LVS EN ISO 12863:2011 tulkošanai 2012.gadā**. Atbilstoši SIA "Standartizācijas, akreditācijas un metroloģijas centrs" sniegtajai informācijai, standartu tulkošana izmaksā 10 LVL par vienu lapaspusi (16 lpp. x 10 LVL = 160 LVL).

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2011.gads** | | Turpmākie trīs gadi (tūkst. latu) | | |
| **2012** | **2013** | 2014 |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu | Izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 0 | 0 | 10,1 | 9,9 | 9,9 |
| 2.1. valsts pamatbudžets |  |  |  |  |  |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | 0 | 0 | -10,1 | -9,9 | -9,9 |
| 3.1. valsts pamatbudžets | 0 | 0 | -10,1 | -9,9 | -9,9 |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
| 5. Precizēta finansiālā ietekme: | X |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Ņemot vērā ierobežotās iespējas paredzēt un saņemt nepieciešamo finansējumu šī kalendārā finansu gada ietvaros, cigarešu testēšanas izdevumi tiek plānoti katru gadu sākot ar 2012.gadu.  Valsts budžeta izdevumu aprēķins veikts, pamatojoties uz:   1. SIA „Latvijas sertifikācijas centrs” sniegto informāciju par plānotajām testēšanas izmaksām. Pēc SIA „Latvijas sertifikācijas centrs” provizoriskajiem aprēķiniem viena parauga (40 cigaretes) testēšana varētu izmaksāt aptuveni 198,02 latu (ar PVN); 2. Valsts ieņēmuma dienesta sniegto informāciju par plānoto 50 paraugu testēšanu 2012.gadā un turpmākajos gados.   Attiecīgi 50 cigarešu paraugu testēšanas izdevumi 2012.gadā un turpmākajos gados varētu sastādīt vismaz **9901 latus** (50 paraugi x LVL 198,02 = LVL 9901).  Papildus cigarešu testēšanas izdevumiem, ņemot vērā Valsts ieņēmumu dienesta kā cigarešu samazinātas degšanas prasību izpildi uzraugošās iestādes vēlmi uzraudzības darbā izmantot standartus latviešu valodā, nepieciešams paredzēt tulkošanas izdevumus vismaz 160 latu apmērā standartu LVS EN 16156:2011 un LVS EN ISO 12863:2011 tulkošanai 2012.gadā. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Jāņem vērā, ka turpmākajos gados dažādu ekonomisko faktoru ietekmē cigarešu testēšanas izmaksas var mainīties, tāpēc tās būtu precizējamas, veicot valsts budžeta pieprasījumu kārtējam gadam. | | | | |

Ekonomikas ministrs D.Pavļuts

Vīza: Valsts sekretārs                              J.Pūce

29.11.2011. 08:48

L.Duntava

67013213; [Linda.Duntava@em.gov.lv](mailto:Linda.Duntava@em.gov.lv)

1. Saskaņā ar Komisijas 2008. gada 25. marta Lēmumu Nr.2008/264/EK par ugunsdrošības prasībām, kas atbilstoši Eiropas Parlamenta un Padomes Direktīvai 2001/95/EK jāizpilda ar Eiropas standartiem attiecībā uz cigaretēm, cigarete ar samazinātu aizdegšanās potenciālu ir cigarete, kas pati nodziest, ja netiek aktīvi smēķēta, pirms tā ir sadegusi visā garumā. [↑](#footnote-ref-1)
2. Saskaņā ar likuma „Par akcīzes nodokli” 1.panta otrās daļas 1.punktu, akcīzes preces ir alkoholiskie dzērieni, tabakas izstrādājumi, naftas produkti, bezalkoholiskie dzērieni, kafija un dabasgāze. [↑](#footnote-ref-2)